Ehdotus: EUROOPAN PARLAMENTIN JA NEUVOSTON ASETUS asetuksen (EY) N:o 2037/2000 muuttamisesta halonien kriittisten käyttötarkoitusten ja viennin, kloorifluorihiilivetyjä sisältävien tuotteiden ja laitteiden viennin sekä bromikloorimetaanin valvonnan osalta

(komission esittämä)

PERUSTELUT

(1) Otsonikerrosta heikentävistä aineista annettua Euroopan parlamentin ja neuvoston asetusta (EY) N:o 2037/2000 sovellettaessa on tullut esiin useita seikkoja, jotka edellyttävät asetuksen muuttamista. Näistä kysymyksistä, jotka liittyvät asetuksen tehokkaaseen ja turvalliseen täytäntöönpanoon, on keskusteltu jäsenvaltioiden kanssa asetuksen (EY) N:o 2037/2000 hallintokomiteassa. Useimmat jäsenvaltiot katsovat, että esitetyt muutokset asetukseen (EY) N:o 2037/2000 ovat tarpeen. Nyt annettava ehdotus sisältää neljä muutosta.

(2) Ensimmäinen kysymys liittyy valvottaviin aineisiin, haloneihin. Asetuksen (EY) N:o 2037/2000 4 artiklan 4 kohdan iv alakohdan mukaan komissio arvioi vuosittain uudelleen kyseisen asetuksen liitteessä VII luetellut halonien kriittiset käyttötarkoitukset. Asetuksessa ei kuitenkaan säädetä näiden arviointien yhteydessä määräajoista, joiden puitteissa kyseisistä kriittisistä käyttötarkoituksista olisi luovuttava sitä mukaa, kun löydetään ja otetaan käyttöön sopivia vaihtoehtoja. Ehdotukseen sisältyvällä 1 artiklan muutoksella asetetaan määräajat, joiden puitteissa perustelluissa tapauksissa vähennetään halonien käyttöä kriittisiin käyttötarkoituksiin liitteen VII arvioinnin yhteydessä. Näin varmistetaan edistyminen pyrkimyksissä vähentää halonien käyttöä kriittisiin käyttötarkoituksiin ja tämän myötä nopeutetaan otsonikerroksen vahvistumista.

(3) Toinen kysymys liittyy halonien vientiin. Asetuksessa (EY) N:o 2037/2000 sallitaan halonien käyttö sammutuslaitteissa Euroopan yhteisössä 31 päivään joulukuuta 2003. Tammikuun 1 päivästä 2004 halonien käyttö on sallittua ainoastaan liitteessä VII luetelluissa "kriittisiksi" katsottavissa laitteissa. Kriittisiksi käyttötarkoituksiksi katsotaan ne, joissa halonien käytölle ei ole teknisesti tai taloudellisesti toteutettavissa olevia vaihtoehtoja. Jos haloneja sisältäviä laitteita ei luetella liitteessä VII, niitä katsotaan käytettävän muihin kuin kriittisiin käyttötarkoituksiin. Kaikki haloneja sisältävät laitteet, joita ei käytetä kriittisiin käyttötarkoituksiin, on poistettava käytöstä 31 päivään joulukuuta 2003 mennessä. Käytöstä poistettuja haloneita voidaan varastoida kriittisiä käyttötarkoituksia varten, viedä kriittisiä käyttötarkoituksia varten tai tuhota. Haloneja sisältävien tuotteiden ja laitteiden vienti sallitaan asetuksen (EY) N:o 2037/2000 11 artiklan 1 kohdan d alakohdassa sillä edellytyksellä, että tuotteet ja laitteet viedään johonkin maahan Euroopan yhteisön ulkopuolelle liitteessä VII lueteltuja kriittisiä käyttötarkoituksia varten. Pienet halonipullot ovat osa rakennukseen alun perin asennettuja sammutuslaitteita. Kun käytöstä poistamisen määräaika lähestyy, saataville tulee huomattava määrä haloneja, joita voitaisiin käyttää vientiin pienissä halonipulloissa. Teollisuudenalan edustajat ovat kuitenkin huomauttaneet, että monissa maissa tällaisia pulloja ei ole hyväksytty kuljetettaviksi ja niiden pitkien kuljetusten katsotaan aiheuttavan turvallisuusriskiä. Asetukseen ehdotettu muutos vastaa asetuksen tarkoitusta, jonka mukaan pyritään sallimaan halonien vienti liitteen VII mukaisiin kriittisiin käyttötarkoituksiin mutta samalla huolehtimaan viennin turvallisuudesta. Lisäksi on varsin todennäköistä, että koska näiden halonien arvo on varsin vähäinen tai olematon, huomattava osa purkautuu käytöstäpoiston yhteydessä. Sitä vastoin liitteessä VII lueteltuja käyttötarkoituksia varten vietävien halonien arvo olisi sellainen, että se toimisi kannustimena niiden talteenottoon sen sijaan, että ne päästetään purkautumaan. Lisäksi vienti voisi korvata halonien tuotantoa kehitysmaissa. Komissio voisi seurata, käytetäänkö maasta vietävää halonia kriittisiin käyttötarkoituksiin tuovassa maassa, koska haloni on valvottava aine ja sen vientiin vaaditaan vientilupanumero. Tämä helpottaisi asetuksen täytäntöönpanon valvontaa komission kannalta. Yleisesti katsoen muutoksen seurauksena vähennettäisiin halonien tuotantoa maailmassa ja edistettäisiin kriittisiin käyttötarkoituksiin tarkoitettujen halonien turvallisia kuljetuskäytäntöjä. Viennin seurannasta tulisi pakollista ja samalla voitaisiin varmistaa, että haloneja viedään kriittisiin käyttötarkoituksiin. Näin muutos edistäisi otsonikerroksen palautumista.

(4) Kolmas kysymys liittyy valvottavien aineiden tai valvottavia aineita sisältävien tuotteiden vientiin. Asetuksen (EY) N:o 2037/2000 11 artiklassa kielletään valvottavien aineiden ja valvottavia aineita sisältävien tuotteiden vienti. Tämä kielto kannustaa kyseisten valvottavien aineiden talteenottoon ja hävittämiseen asetuksen (EY) N:o 2037/2000 16 artiklan säännösten mukaisesti. Kyseisellä 11 artiklalla on tarkoitus lopettaa CFC-yhdisteitä sisältävien käytettyjen jäähdytys- ja ilmastointilaitteiden, erityisesti kotitalouksissa käytettävien jääkaappien ja pakastimien, kasvava vientikauppa kehitysmaihin. Vaikka CFC-yhdisteet poistetaan kyseisten laitteiden kompressoreista ennen vientiä, näiden tuotteiden eristykseen käytettävä solumuovi sisältää vielä noin kaksinkertaisen määrän CFC-yhdisteitä. Koska kehitysmaissa ei ole mahdollisuuksia CFC-yhdisteiden hävittämiseen, tuotteiden sisältämät CFC-yhdisteet vuotavat lopulta ilmakehään ja aiheuttavat vahinkoa otsonikerrokselle. Lisäksi kehitysmaat alkavat nyt luopua CFC-yhdisteiden käytöstä, ja monet maat ovat ilmoittaneet, että ne eivät halua vastaanottaa CFC-yhdisteitä sisältäviä käytettyjä tuotteita ja laitteita.

(5) Nykyisessä muodossaan 11 artiklaa ei kuitenkaan sovelleta ainoastaan jäähdytys- ja ilmastointilaitteisiin, vaan kaikkiin tuotteisiin ja laitteisiin, jotka sisältävät eristykseen käytettävää solumuovia tai integraalirakennesolumuovia, jonka valmistamisessa on käytetty CFC-yhdisteitä. Tämä voi merkitä esimerkiksi sitä, että CFC-yhdisteillä puhallettua eristykseen käytettävää kovaa solumuovia tai yhtenäisen pinnan muodostavaa solumuovia sisältäviä käytettyjä ilma-aluksia tai ajoneuvoja ei voitaisi viedä Euroopan yhteisöstä. Koska asetuksella (EY) N:o 2037/2000 oli tarkoitus rajoittaa ainoastaan CFC-yhdisteitä sisältävien jäähdytys- ja ilmastointilaitteiden muttei muiden CFC-yhdisteitä sisältävien tuotteiden ja laitteiden vientiä, on tarpeen tehdä tätä koskeva muutos.

(6) Neljäs kysymys koskee asetuksen (EY) N:o 2037/2000 22 artiklan ja liitteen II uusia aineita koskevia säännöksiä. Asetuksessa (EY) N:o 2037/2000 ei tällä hetkellä säädetä liitteeseen II sisältyvän uuden aineen (bromikloorimetaanin) samantasoisesta valvonnasta kuin mitä muihin valvottaviin aineisiin sovelletaan, ja tästä syystä Euroopan yhteisö ei kaikilta osin täytä Montrealin pöytäkirjaan perustuvia velvoitteitaan. Tilanteen korjaamiseksi on tarpeen, että valvottaviin aineisiin sovellettavia säännöksiä sovelletaan myös uuteen aineeseen (bromikloorimetaaniin).

(7) Asetukseen (EY) N:o 2037/2000 ehdotetut muutokset vastaavat täysin asetuksen ympäristötavoitetta, otsonikerroksen suojelemista, ja niiden avulla varmistetaan myös asetuksen säännösten selkeyttäminen ja muuttaminen tarvittavilta osin.

2002/0268 (COD)

Ehdotus: EUROOPAN PARLAMENTIN JA NEUVOSTON ASETUS asetuksen (EY) N:o 2037/2000 muuttamisesta halonien kriittisten käyttötarkoitusten ja viennin, kloorifluorihiilivetyjä sisältävien tuotteiden ja laitteiden viennin sekä bromikloorimetaanin valvonnan osalta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 175 artiklan 1 kohdan,

ottavat huomioon komission ehdotuksen [1],

[1] EYVL C

ottavat huomioon talous- ja sosiaalikomitean lausunnon [2],

[2] EYVL C

ottavat huomioon alueiden komitean lausunnon [3],

[3] EYVL C

noudattavat perustamissopimuksen 251 artiklassa määrättyä menettelyä [4],

[4] EYVL C

sekä katsovat seuraavaa:

(1) Otsonikerrosta heikentävistä aineista annetun Euroopan parlamentin ja neuvoston asetuksen (EY) N:o 2037/2000 [5] 4 artiklan 4 kohdan iv alakohdan mukaan komissio arvioi vuosittain uudelleen kyseisen asetuksen liitteessä VII luetellut halonien kriittiset käyttötarkoitukset. Asetuksessa ei kuitenkaan säädetä näitä arviointeja varten määräajoista, joissa kyseisistä kriittisistä käyttötarkoituksista olisi luovuttava, kun löydetään ja otetaan käyttöön sopivia vaihtoehtoja. Sen varmistamiseksi, että vähennetään halonien käyttöä kriittisiin käyttötarkoituksiin ja tämän myötä nopeutetaan otsonikerroksen vahvistumista, olisi säädettävä siitä, että arvioidessaan liitettä VII komissio vahvistaa tarvittaessa hyväksyttyjen menettelyjen vahvistamista koskevien 18 artiklan 2 kohdan säännösten mukaisesti määräajat, joiden mukaisesti perustelluissa tapauksissa vähennetään halonien käyttöä kriittisiin käyttötarkoituksiin.

[5] EYVL L 244, 29.9.2000, s. 1. Asetus sellaisena kuin se on viimeksi muutettuna asetuksella (EY) N:o 2039/2000 (EYVL L 244, 29.9.2001, s. 26).

(2) Otsonikerrosta heikentävistä aineista annetussa Euroopan parlamentin ja neuvoston asetuksessa (EY) N:o 2037/2000 sallitaan haloneita sisältävien tuotteiden ja laitteiden vienti asetuksen liitteessä VII lueteltuihin kriittisiin käyttötarkoituksiin, muttei kierrätettyjen halonien vientiä irtotavarana. Tällä hetkellä asetuksessa sallitaan pienten halonipullojen vienti kriittisiin käyttötarkoituksiin, koska tällaiset halonipullot katsotaan rakennukseen alun perin asennettujen sammutuslaitteiden osaksi. Monissa maissa tällaisia pulloja ei ole hyväksytty kuljetettaviksi ja niiden pitkien kuljetusten katsotaan aiheuttavan vaaran turvallisuudelle. Kun otetaan huomioon halonien käytöstä luopuminen Euroopan yhteisössä, talteenotettujen ja kierrätettyjen halonien vienti kriittisiin käyttötarkoituksiin olisi sallittava, jotta edistettäisiin otsonikerrosta koskevia Euroopan yhteisön ympäristötavoitteita erityisesti välttämällä halonien tuotantoa kehitysmaissa, edistämällä kriittisiin käyttötarkoituksiin tarkoitettujen halonien turvallisia kuljetuskäytäntöjä, tekemällä viennin seurannasta pakollista ja varmistamalla, että haloneja viedään kriittisiin käyttötarkoituksiin.

(3) Asetuksella (EY) N:o 2037/2000 ja erityisesti sen 11 artiklalla on tarkoitus lopettaa vanhojen ja käytettyjen jäähdytys- ja ilmastointilaitteiden, erityisesti kotitalouksissa käytettävien jääkaappien ja pakastimien, kasvava vientikauppa kehitysmaihin. Vaikka CFC-yhdisteet poistetaan kompressoreista ennen vientiä, näiden tuotteiden eristykseen käytettävä solumuovi sisältää vielä noin kaksinkertaisen määrän CFC-yhdisteitä. Koska kehitysmaissa ei ole mahdollisuuksia CFC-yhdisteiden hävittämiseen, tuotteiden sisältämät CFC-yhdisteet vuotavat lopulta ilmakehään ja aiheuttavat vahinkoa otsonikerrokselle. Lisäksi kehitysmaat alkavat nyt luopua CFC-yhdisteiden käytöstä, ja monet maat ovat ilmoittaneet, että ne eivät halua vastaanottaa CFC-yhdisteitä sisältäviä käytettyjä tuotteita ja laitteita.

(4) Luonnoksen nykyisessä muodossa 11 artiklaa ei kuitenkaan sovelleta ainoastaan jäähdytys- ja ilmastointilaitteisiin, vaan kaikkiin tuotteisiin ja laitteisiin, jotka sisältävät eristykseen käytettävää solumuovia tai integraalirakennesolumuovia, jonka valmistamisessa on käytetty CFC-yhdisteitä. Tämä voi merkitä esimerkiksi sitä, että CFC-yhdisteillä puhallettua eristykseen käytettävää kovaa solumuovia tai integraalirakennesolumuovia sisältäviä käytettyjä ilma-aluksia tai ajoneuvoja ei voitaisi viedä Euroopan yhteisöstä. Asetuksella oli tarkoitus rajoittaa ainoastaan niiden jäähdytys- ja ilmastointituotteiden ja -laitteiden vientiä, joissa on käytetty CFC-yhdisteitä sisältävää solumuovia. Tällä hetkellä ei voitaisi viedä ilma-aluksia, joissa on käytetty CFC-yhdisteitä sisältävää eristykseen tarkoitettua solumuovia. Tällaisen ilma-aluksen mukauttaminen tulisi hyvin kalliiksi eikä olisi niiden iän huomioon ottaen taloudellisesti houkuttelevaa. Kielto koskisi myös muita tuotteita, kuten laivoja tai junavaunuja. Tämän vuoksi on tarpeen muuttaa 11 artiklaa oikeudellisen selkeyden varmistamiseksi.

(5) Asetuksen (EY) N:o 2037/2000 22 artiklan ja liitteen II uusia aineita koskevissa säännöksissä ei säädetä samantasoisesta valvonnasta kuin mitä valvottaviin aineisiin sovelletaan. Jotta yhteisö voisi kaikilta osin noudattaa Montrealin pöytäkirjaan perustuvia velvoitteitaan bromikloorimetaanin osalta, valvottaviin aineisiin sovellettavia säännöksiä olisi sovellettava myös bromikloorimetaaniin.

(6) Asetus (EY) N:o 2037/2000 olisi näin ollen muutettava vastaavasti,

OVAT ANTANEET TÄMÄN ASETUKSEN:

1 artikla

Muutetaan asetus (EY) N:o 2037/2000 seuraavasti:

(1) Lisätään 2 artiklan neljänteen luetelmakohtaan ilmaisun "osittain halogenoituja bromifluorihiilivetyjä" jälkeen ilmaisu "bromikloorimetaania".

(2) Lisätään 3 artiklan 1 kohtaan seuraava g alakohta:

"g) bromikloorimetaani"

3) Muutetaan 4 artikla seuraavasti:

a) Lisätään 1 kohtaan seuraava g alakohta:

"g) bromikloorimetaani".

b) Lisätään 4 kohdan iv alakohdan viimeiseen lauseeseen ilmaisun "muuttamisesta" jälkeen ilmaisu "sekä kyseisistä käyttötarkoituksista luopumisen määräajoista silloin, kun tämä on asianmukaista,".

c) Lisätään 6 kohtaan ilmauksen "osittain halogenoituja bromifluorihiilivetyjä" jälkeen ilmaisu "ja bromikloorimetaania".

(4) Muutetaan 11 artiklan 1 kohta seuraavasti:

a) Lisätään ensimmäiseen lauseeseen ilmauksen "osittain halogenoitujen bromifluorihiilivetyjen" jälkeen ilmaisu "ja bromikloorimetaanin", ja poistetaan ilmaisu "ja" ilmaisun "1,1,1-trikloorietaanin" jälkeen.

b) Lisätään d alakohtaan lauseen alkuun ilmaisu "haloneja sekä".

c) Lisätään seuraava g alakohta:

"g) tuotteita ja laitteita, jotka eivät ole jäähdytys- ja ilmastointilaitteita ja jotka sisältävät sellaista eristykseen käytettävää kovaa solumuovia tai sellaista integraalirakennesolumuovia, jonka valmistamisessa on käytetty kloorifluorihiilivetyjä".

(5) Lisätään liitteessä I olevan III ryhmän sarakkeeseen "Aine" ilmaus "CH2BrCl (haloni-1011-bromikloorimetaani)" ja sarakkeeseen "Otsonia heikentävää ominaisvaikutusta ilmaiseva kerroin" luku "0,12".

(6) Poistetaan liitteestä II ilmaus "Bromikloorimetaani".

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja